In nomine sancte et individue Trinitatis, presidente venerabili Landrico episcopo Matisconensis ecclesie. Ego Umbertus Bellijoci, annuente uxore mea, reddo et relinquo et, si quid juris habeo, concedo supradicte Matiscensi ecclesie in honore martiris Christi Vincentii dicate et canonicis ejusdem loci, ecclesiam de Mardubrio cum capella Beati Vincentii et ecclesiam Beate Marie de Agriliaco cum omnibus appenditiis earum, scilicet terris, silvis, pratis, aquis, aquarumque decursibus, eo tenore ut supra dicti canonici ex hac die teneant et possideant quitquid in his que dicta sunt in dominicatu habeo, et quitquid acquirere potuerint ab his qui de me in his rebus feudum habent, laudo ut habeant canonici quocumque modo adquisierint sine omni calumpnia mei et omnium heredum meorum. Hoc autem donum confirmo, ego et uxor mea, pro absolutione animarum nostrarum et omnium antecessorum nostrorum. Si quis autem hoc contradixerit, non solum ab his rebus sed etiam ab omni hereditate mea Dei judicio privetur. Testes hujus rei sunt Artaldus de Mocarisono, Girardus de Mardubrio, Ardradus de Pasiaco, Durandus de Monte-Mavio, Stephanus de Frepis, Bernardus de Jaiaco.